**Ministru kabineta noteikumu „Atmaksājamās materiālās palīdzības piešķiršanas un atmaksas kārtība” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts izstrādāts, lai atbilstoši Konsulārās palīdzības un konsulāro pakalpojumu likuma deleģējumam regulētu ārkārtas situācijā ārvalstīs nonākušai personai sniedzamās atmaksājamās materiālas palīdzības piešķiršanu un atmaksu valsts budžetā. Līdztekus Noteikumu projektā noteikts, kā šāda veida palīdzība tiek sniegta nepārstāvētam Eiropas Savienības dalībvalsts pilsonim, kā arī atmaksāta citai Eiropas Savienības dalībvalstij, kura ir to sniegusi Latvijas aizsardzībā esošai personai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Konsulārās palīdzības un konsulāro pakalpojumu likuma 12. pants un 13. pants |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz ar Konsulārās palīdzības un konsulāro pakalpojumu likuma (turpmāk – Likums) spēkā stāšanos, spēku zaudē Konsulārais reglaments, kā arī uz tā pamata izdotie Ministru kabineta noteikumi, t.sk. Ministru kabineta 2012. gada 8. maija noteikumi Nr. 322 “Materiālās palīdzības nodrošināšanas kārtība ārkārtas situācijā ārvalstīs nonākušai personai” (turpmāk – Noteikumi Nr. 322). Nolūkā saglabāt konsulārās palīdzības sniegšanas regulējumu un īstenot Konsulārās palīdzības un konsulāro pakalpojumu likuma 12. panta un 13. pantā noteikto deleģējumu ir nepieciešama šo noteikumu atkārtota izdošana un papildināšana. Ministru kabineta noteikumu projekts “Atmaksājamās materiālās palīdzības piešķiršanas un atmaksas kārtība” (turpmāk – Noteikumu projekts) sagatavots atbilstoši Konsulārās palīdzības un konsulāro pakalpojumu likumā noteiktajam deleģējumam.  Noteikumu projektā iekļautas šādas izmaiņas attiecībā pret Noteikumos Nr. 322 noteikto regulējumu.   1. **Ņemot vērā konsulārā dienesta uzkrāto pieredzi darbā ar Noteikumos Nr. 322 paredzēto atmaksājamās materiālās palīdzības regulējumu, ir ieviestas šādas izmaiņas**:    1. Precizēti izdevumi, kuru segšanai tiek piešķirti atmaksājamās materiālās palīdzības līdzekļi, līdz ar ceļa izdevumiem nosaucot arī ar izceļošanas formalitātēm saistītos izdevumus un izdevumus, kas ir nepieciešami, lai novērstu personas dzīvības un veselības apdraudējumu. Līdzšinējais formulējums tieši neiekļāva ar izceļošanas formalitātēm saistītos izdevumus, tomēr bieži vien personas, kuras vēršas pēc šādas palīdzības, ir jau pārkāpušas arī uzturēšanās valsts imigrācijas noteikumus un nevar atstāt valsti pirms attiecīga soda samaksas, kam tām nav nepieciešamo līdzekļu. Bez tam personas rīcībā, dodoties uz dzīvesvietas valsti, var nebūt finansējuma arī tādām praktiskām vajadzībām kā pārtika vai naktsmītne, tomēr situāciju iespējamā dažādība neļauj tās precīzi definēt normatīvajā aktā. Tādēļ, lai ierobežotu atmaksājamās materiālās palīdzības līdzekļu piešķiršanu un personu nepamatotas prasības (piem., pēc jauna apģērba, cigaretēm u.tml.), izdevumiem, ko var segt no atmaksājamās materiālās palīdzības, tiek noteikts konkrēts mērķis – tieša apdraudējuma personas dzīvībai vai veselībai novēršana.    2. Atbilstoši personas datu aizsardzības prasībām iesniegumā atmaksājamās materiālās palīdzības saņemšanai paredzēta iespēja personai paust savu piekrišanu (vai atteikt to) tās ģimenes locekļu un tuvinieku informēšanai. Šāda saziņa var notikt tikai par pašas personas tiešu piekrišanu, tādēļ to ir nepieciešams attiecīgi dokumentēt. Šāda ģimenes locekļu un tuvinieku informēšana var būt nepieciešama, lai palīdzētu personai pilnībā vai daļēji risināt ar savu atgriešanos saistītos jautājumus bez atmaksājamās materiālās palīdzības saņemšanas un tam sekojošo finansiālo saistību pret valsti uzņemšanās.    3. Izskatot iesniegumu, konsulārajai amatpersonai paredzētas tiesības sazināties ar ārvalsts un Latvijas kompetentajām iestādēm, lai rastu līdzekļus personas atgriešanās izdevumu apmaksai vai bezmaksas pakalpojumus. Šajā procesā konsulārā amatpersona ir tiesīga apstrādāt personas datus tam nepieciešamajā apjomā. Paredzot šādas tiesības veikt personas datu apstrādi, Noteikumu projekta izstrādātājs ir veicis t.s. “līdzsvarošanas testu”.  * Publiskās intereses, kuras nodrošina datu apstrāde - personas datu turētājam (šajā gadījumā – konsulārajai amatpersonai, kura sniedz konsulāro palīdzību) ir nepieciešams ievērot ne vien personas tiesības datu apstrādes jomā, bet arī sabiedrības intereses kopumā. Tās ir saistītas ar to, ka atmaksājamās materiālās palīdzības izsniegšana ir rīcība ar valsts budžeta līdzekļiem, kurai saskaņā ar Valsts pārvaldes iekārtas likumā ietvertajiem valsts pārvaldes principiem ir jānotiek sabiedrības kopējās interesēs un pēc iespējas efektīvi. Līdzšinējā atmaksājamās materiālās palīdzības piešķiršanas pieredze liecina par ļoti zemu faktiskās atmaksas procentu (atmaksājamo materiālo palīdzību termiņā atmaksā vien ap 20 % tās saņēmēju). Vienlaikus personām pastāv arī citi finanšu līdzekļu saņemšanas veidi – dažādu palīdzības organizāciju nodrošināti bezmaksas pakalpojumi vai arī tās dzīvesvietas pašvaldības atbalsts. Tādēļ sabiedrības kopējās interesēs būtu valsts budžeta līdzekļu saimnieciska izlietošana, primāri nodrošinot personu ar bezmaksas vai atbalsta pasākumiem. Personai pašai atrodoties ārvalstīs visbiežāk nav iespēju operatīvi uzmeklēt un iegūt šādu atbalstu, tādēļ tas ir jāveic konsulārajai amatpersonai. * Konsulārās amatpersonas atteikums piešķirt valsts atmaksātu materiālo palīdzību apstrīdams un pārsūdzams Administratīvā procesa likuma 76. pantā noteiktajā kārtībā, konkrēti, konsulārās amatpersonas ārvalstīs lēmums apstrīdams Konsulārā departamenta direktoram, savukārt Konsulārā departamenta direktora lēmums – Ārlietu ministrijas valsts sekretāram. Tālāk lēmums pārsūdzams tiesā Administratīvā procesa likumā paredzētajā kārtībā. * Ietekme uz datu subjekta interesēm – šāda datu apstrāde, konsulārajai amatpersonai sazinoties ar bezmaksas un atbalsta pakalpojumu nodrošinātājiem, nāk par labu datu subjektam. Ja atmaksājamās materiālās palīdzības saņēmējam tiek nodrošinātas iespējas saņemt bezmaksas pakalpojumu vai cita veida atbalstu, tas samazina tam izsniegtās atmaksājamās materiālās palīdzības apjomu un līdz ar to arī – summu, kuru personai vēlāk ir pienākums atmaksāt valsts budžetā. Datu apstrāde, kas šādā gadījumā konsulārajai amatpersonai būtu veicama, ietvertu informācijas nodošanu pakalpojuma sniedzējam par personu, tās nepieciešamību atgriezties dzīvesvietas valstī, plānoto ceļojuma maršrutu un pavadošajiem ģimenes locekļiem tādā apmērā, kāds nepieciešams konkrēta pakalpojuma saņemšanas nodrošināšanai. Likuma 10. panta pirmā daļa paredz tiesības konsulārās palīdzības ietvaros konsulārai amatpersonai saņemt konsulārās palīdzības sniegšanai nepieciešamos personas datus no jebkura to pārziņa un apstrādāt tos arī bez datu subjekta piekrišanas tad, ja šo piekrišanu nav iespējams iegūt. Līdz ar to datu subjekts var saprātīgi paredzēt šādu savu personas datu apstrādi tā interesēm atbilstošākā veidā konkrēta pakalpojuma nodrošināšanai. * Interešu līdzsvarojums un datu apstrādes drošības mehānismi – savā darbā konsulārā amatpersona ievēro Likumā noteiktos konsulārās palīdzības sniegšanas principus, cita starpā, ka konsulārā palīdzība ir tieša un individuāla. Tādēļ konsulārā amatpersona atturas no informācijas par sniegto konsulāro palīdzību izplatīšanas ārpus konsulārās palīdzības sniegšanas citādā veidā, kā vien nodrošinot tās anonimizēšanu vai personas piekrišanu šādai datu apstrādei. Uzsverams, ka bezmaksas pakalpojumu un cita veida atbalsta sniedzējiem, kuri saņemtu informāciju par personu, arī ir pienākums ievērot personas datu aizsardzības principus, t.sk. nodrošināt šo datu konfidencialitāti. Līdz ar to pastāv stingrs un skaidri izprotams mehānisms, kā tiek nodrošināta personas datu apstrāde tikai tam nepieciešamajā apjomā.   Kopumā ir secināms, ka personas datu apstrāde, tos nododot bezmaksas vai cita veida atbalsta pasākumu nodrošinātājiem nolūkā nodrošināt personai to pakalpojumus un samazināt tai piešķiramo atmaksājamo materiālo palīdzību (un finanšu līdzekļu atmaksas valsts budžetā pienākumu), ir samērīga un kalpo personas un sabiedrības interesēm kopumā.   * 1. Atcelts līdzšinējais atmaksājamās materiālās palīdzības apjoma ierobežojums 2850 *euro* apmērā. Latvijas valstspiederīgie nereti atgriežas Latvijā no citiem kontinentiem, no kuriem ceļa izdevumi pārsniedz minēto ierobežojumu. Līdz šim Ārlietu ministrijas praksē nav bijuši gadījumi, kad būtu pārsniegts Ministru kabineta noteikumos iekļautais maksimālais atmaksājamās materiālās palīdzības apjoms. Katru gadu ir apmēram 2-3 gadījumi, kad personai ir jāuzkavējas ārvalstī līdz brīdim, kad ir pieejamas lētākas avio biļetes, tādējādi radot risku pārkāpt imigrācijas noteikumus vai radīt citu personas apdraudējumu. Šobrīd konsulārās palīdzības sniegšanas gadījumos pēc iespējas tiek izmantoti personām pieejamie bezmaksas pakalpojumi - bezmaksas autobuss, nevalstisko organizāciju sniegtie pakalpojumi u.tml. Līdz ar to atmaksājamā materiālā palīdzība pārsvarā tiek piešķirta tikai garu distanču lidojumu un pārbraucienu apmaksai. Jāņem vērā, ka līdz šim lielākā daļa saņemtās atmaksājamās materiālās palīdzības nav tikusi atmaksāta laikā. Līdz ar to termiņa pagarināšana nerada risku par noteiktā budžeta “Materiālās palīdzības nodrošināšanai” nepietiekamību.   2. Līdztekus piešķiramā atmaksājamās materiālās palīdzības summas limita atcelšanai ir noteikti arī vairāki tās apjomu ierobežojoši nosacījumi (kas līdzsvaros vai pat samazinās kopējos izdevumus): * noteikti atmaksājamās materiālās palīdzības piešķiršanas principi, primāri izmantojot pieejamos bezmaksas pakalpojumus vai izvēloties zemākas cenas pakalpojumus; * atmaksājamā materiālā palīdzība netiek izsniegta tādu pakalpojumu apmaksai, kas ir pieejami arī bez maksas.   Diemžēl ikdienas konsulārajā darbā nākas saskarties ar personu prasībām pēc paaugstināta ceļošanas komforta līmeņa, ko šāds regulējums novērš.   * 1. Kā iespējamā galamērķa valsts noteikta ne vien personas pilsonības valsts, bet arī personas dzīvesvietas valsts. Bieži vien personas patstāvīgi nedzīvo to pilsonības valstī, t.sk. ievērojams skaits Latvijas aizsardzībā esošu personu dzīvo ārvalstīs, kur uzturas arī visi viņu tuvinieki un atbalsta personas. Ja šādai personai izsniegs atmaksājamo materiālo palīdzību ceļam uz tās pilsonības valsti, personas faktiskais stāvoklis tiks nevis uzlabots, bet pasliktināts – persona būs nonākusi citā valstī, kur tai nav dzīvesvietas, tuvinieku un līdzekļu ieguves iespēju, bet papildus tā būs uzņēmusies atmaksājamās materiālās palīdzības atmaksas pienākumu. Papildus uzsverams, ka, radot iespēju personai doties tieši uz dzīvesvietas valsti, tiek veicinātas iespējas tai savlaicīgi veikt atmaksājamās materiālās palīdzības atmaksu.   2. Ceļa izdevumi tiek apmaksāti tikai līdz galamērķa valstij, nevis līdz konkrētai apdzīvotai vietai valsts iekšienē, jo pēc personas nonākšanas tās patsāvīgās dzīvesvietas valstī tā spēj pati parūpēties par savu tālāko pārvietošanos, jo sevišķi ņemot vērā, ka konkrētajā valstī tai ir atbalsta personas.   3. Ir pagarināti atmaksājamās materiālās palīdzības atmaksas termiņi no trīs mēnešiem (ar pagarinājuma iespēju par vēl trīs mēnešiem) līdz sešiem mēnešiem (summām virs 300 *euro*, ar pagarinājuma iespēju par vēl sešiem mēnešiem). Šīs izmaiņas ir veiktas, vadoties pēc ikdienas darba pieredzes. Ja persona atgriežas valstī pēc ilgstošas prombūtnes, pat nekavējoties uzsākot darbu, tai ir praktiski neiespējami īsā termiņā atmaksāt vairākus tūkstošus *euro* lielu materiālo palīdzību Savukārt termiņa pagarinājuma laikā personām ir lielāka iespēja iegūt šos atmaksājamos līdzekļus.   4. Precizēti atmaksājamās materiālās palīdzības piešķiršanas gadījumi. Konsulārās palīdzības un konsulāro pakalpojumu likuma 12. panta trešās daļas 1. punktā noteikts deleģējums Ministru kabinetam noteikt atmaksājamās materiālās palīdzības piešķiršanas nosacījumus, kārtību un apmēru. Viens no nosacījumiem atmaksājamās materiālās palīdzības saņemšanai saskaņā ar Noteikumu projektu ir personas atrašanās konkrētā situācijā. Lai gan Konsulārās palīdzības un konsulāro pakalpojumu likums neaizliedz paplašināt atmaksājamās materiālās palīdzības sniegšanas gadījumu klāstu, tomēr šo gadījumu noteikšana ir atstāta Ministru kabineta kompetencē. Bez tam, ar Ministru kabineta noteikumu projektu tiek ieviesta Padomes direktīva (ES) 2015/637(turpmāk – Konsulārā direktīva), kas paredz atmaksājamo materiālo palīdzību Noteikumu projektā minētajās situācijās. Jāņem vērā, ka arī vairumā Eiropas Savienības dalībvalstu atmaksājamā materiālā palīdzība tiek piešķirta šādās situācijās, to loku tālāk nepaplašinot. Līdz ar to šāds regulējums noteikts arī, lai nodrošinātu vienādu konsulārās palīdzības sniegšanas praksi Eiropas Savienībā un izvairītos no t.s. *forum shopping*, citu Eiropas savienības dalībvalstu pilsoņiem pastiprināti vēloties saņem atmaksājamo materiālo palīdzību Latvijas diplomātiskajās un konsulārajās pārstāvniecībās ārvalstīs.  1. Noteikumu projektā **ieviests regulējums, kas saskaņā ar Likumā sniegto deleģējumu ievieš Eiropas Padomes 2015.gada 20.aprīļa direktīvas (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK (turpmāk – Direktīva) prasības**:    1. Saskaņā ar Likumā noteikto atmaksājamā materiālā palīdzība var tikt piešķirta ne vien Latvijas pilsoņiem un nepilsoņiem, bezvalstniekiem un personām, kas Latvijā ieguvušas bēgļa vai alternatīvo statusu, bet arī citu Eiropas Savienības dalībvalstu nepārstāvētiem pilsoņiem.    2. Eiropas Savienības dalībvalsts pilsoņi var saņemt atmaksājamo materiālo palīdzību arī to ģimenes locekļu, kas ir trešās valsts pilsoņi un ceļo kopā ar tiem, vajadzībām. Līdztekus likumā noteikta arī iespēja atmaksājamās materiālās palīdzības saņemt Latvijas aizsardzībā esošu personu ģimenes locekļu, kas ir trešās valsts pilsoņi un ceļo kopā ar tiem, vajadzībām. Abos gadījumos aizdevuma saņēmējs ir Eiropas Savienības dalībvalsts pilsonis vai Latvijas aizsardzībā esoša persona.   Ģimenes locekļa statuss šī Noteikumu projekta vajadzībām ir noteikts atbilstoši Eiropas Parlamenta un Padomes Direktīvas 2004/38/EK (2004. gada 29. aprīlis) par Savienības pilsoņu un viņu ģimenes locekļu tiesībām brīvi pārvietoties un uzturēties dalībvalstu teritorijā, ar ko groza Regulu (EEK) Nr. 1612/68 un atceļ Direktīvas 64/221/EEK, 68/360/EEK, 72/194/EEK, 73/148/EEK, 75/34/EEK, 75/35/EEK, 90/364/EEK, 90/365/EEK un 93/96/EEK tvērumam. Tvērums izvēlēts, ņemot vērā Direktīvas preambulā ietverto norādi, ka šāda veida konsulāro palīdzību Eiropas Savienības pilsoņu ģimenes locekļiem, kas ir trešo valstu pilsoņi, var būt nepieciešams sniegt, lai nodrošinātu, ka Līguma par Eiropas Savienību 20. panta 2. punktā c) apakšpunktā paredzētās tiesības un Eiropas Savienības pamattiesību hartas 7. pantā atzītās tiesības uz privātās un ģimenes dzīves neaizskaramību ir efektīvas.   * 1. Ja dalībvalstij, kura sniegusi palīdzību Latvijas aizsardzībā esošai personai aizturēšanas vai apcietinājuma gadījumā, radušās neparasti lielas un pamatotas izmaksas saistībā ar ceļu, uzturēšanos vai tulkošanu, atmaksa tiek veikta no valsts budžeta līdzekļiem atmaksājamās materiālās palīdzības nodrošināšanai. Atmaksa no aizturētās vai apcietinātās personas netiek prasīta, ja palīdzību sniegušās dalībvalsts pilsoņiem tā būtu bez maksas. Līgums par Eiropas Savienības darbību un Konsulārā direktīva paredz ES pilsoņa tiesības saņemt konsulāro palīdzību trešajā valstī no citas dalībvalsts pārstāvniecības uz tādiem pašiem nosacījumiem kā tās pilsoņiem. Tādēļ palīdzību sniedzošā dalībvalsts konsulāro palīdzību personai aizturēšanas vai apcietinājuma gadījumā sniedz bez maksas tāpat kā savas valsts pilsonim. Gadījumā, ja dalībvalstij radušās neparasti lielās izmaksas par ceļu, uzturēšanos vai tulkošanu netiktu segtas no palīdzību saņēmušās dalībvalsts puses, tas varētu atturēt dalībvalsti no palīdzības sniegšanas Latvijas aizsardzībā esošai personai aizturēšanas vai apcietinājuma gadījumā. Tādēļ līdztekus Konsulārā direktīva nosaka tiesības palīdzību sniegušajai dalībvalstij vērsties pie personas pilsonības dalībvalsts ar prasību atmaksāt tai radušās neparasti lielās ceļa, uzturēšanās vai tulkošanas izmaksas. Konsulārā direktīva nosaka aizliegumu šādus izdevumus personas pilsonības valstij piedzīt no palīdzības saņēmēja. Arī citās dalībvalstīs tiek ievērota šāda kārtība. Direktīvas regulējums atļauj katrai dalībvalstij pašai lemt par kritērijiem, kurus tā nosaka, lai definētu “neparasti lielas izmaksas”. Attiecīgi palīdzību sniegusī dalībvalsts ir tiesīga vērsties pie palīdzības saņēmēja valstspiederības dalībvalsts pēc izmaksu atlīdzināšanas gadījumos, kad izmaksas atbilst palīdzību sniegušās dalībvalsts noteiktajiem kritērijiem. Līdz ar to Likumprojektā ir ietverta norāde uz palīdzību sniegušās dalībvalsts noteiktajiem “neparasti lielu” izmaksu kritērijiem, kas kalpo par pamatu tās pieprasījumam atlīdzināt izdevumus un valsts pienākumam to atlīdzināt. Direktīva neparedz nepārstāvētā pilsoņa valstspiederības valstij tiesības savukārt vērsties pie paša nepārstāvētā pilsoņa, pieprasot šo izmaksu atlīdzināšanu. Noteikumu projekta 27. punktā noteikts Latvijas pienākums nodrošināt materiālās palīdzības ietvaros piešķirto naudas līdzekļu atmaksu Eiropas Savienības dalībvalstij atbilstoši noteikumu projekta 1. punkta 1.4. apakšpunktam.   2. Noteikumu projektā noteikta kārtība, kādā Latvija pieprasa un saņem atmaksātos finanšu līdzekļus par atmaksājamo materiālo palīdzību, kas sniegta kādas citas Eiropas Savienības dalībvalsts pilsonim.   Noteikumu projektā noteikts, kā Latvija apstrādā citas Eiropas Savienības dalībvalsts pieprasījumu atmaksāt Latvijas aizsardzībā esošai personai sniegtās atmaksājamās materiālās palīdzības līdzekļus, organizējot šo līdzekļu atmaksu palīdzējušajai dalībvalstij. Tāpat noteikts, kādā veidā persona tiek informēta par to, ka tai ir radies atmaksas pienākums valstij, kādi ir tā termiņi un nosacījumi.  Noteikumu projektā atsevišķi regulēta līdzekļu atmaksa palīdzības sniegušajai dalībvalstij krīzes situācijā. Termins “krīzes situācija” noteikumu projekta 28. punkta izpratnē saprotams kā tāda ārkārtas situācija, kurā nepieciešama personas evakuācija. Materiālā palīdzība, kas Latvijas aizsardzībā esošai personai sniegta krīzes situācijā, dalībvalstij, kas sniegusi šo palīdzību, atmaksājama gadījumos, kad tā šo atmaksu pieprasa. Atbilstoši Konsulārās direktīvas 28. pantam, šādos gadījumos palīdzību saņēmušās personas nav parakstījušas apņemšanos atmaksāt izdevumus.  Jau šobrīd šādās krīzes situācijās izdevumi tiek segti no valsts budžeta līdzekļiem neparedzētām vajadzībām (situācijā, ja personu evakuāciju organizē Latvija). Ir iespējamas situācijas, kad, Latvija lemj nevis veikt evakuāciju patstāvīgi, bet gan lūgt to darīt citai dalībvalstij (piemēram, neliela personu skaita dēļ šādas patstāvīgas evakuācijas izmaksas būtu nesamērīgi lielas). Šādās situācijās evakuācijas izmaksas būtu daudz lielākas nekā atmaksājamie līdzekļi palīdzību sniegušajai dalībvalstij. Tādēļ noteikumu projekta 28. punktā noteikta kārtība, kādā tiek segtas evakuācijas izmaksas, ja evakuāciju veikusi cita Eiropas Savienības dalībvalsts. No palīdzību saņēmušās personas šo līdzekļu atmaksa netiek prasīta, jo līdzīgos apstākļos Latvijai uzņemoties veikt evakuāciju, tās izmaksas arī neprasītu segt evakuētajām personām. Tādējādi tiek nodrošināta personu vienlīdzība neatkarīgi no evakuācijas veida, kuru valsts izvēlas. Noteikumu projekta 28. punktā noteikts Latvijas pienākums nodrošināt materiālās palīdzības krīzes situācijā ietvaros piešķirto naudas līdzekļu atmaksu Eiropas Savienības dalībvalstij atbilstoši noteikumu projekta 1. punkta 1.4. apakšpunktam |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās personas, kuras saņem atmaksājamo materiālo palīdzību ārkārtas situācijā ārvalstīs. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekts nemaina pienākumus un veicamās darbības. |
| 3. | Administratīvo izmaksu monetārs novērtējums | Ministru kabineta noteikumu projekts maina un konkretizē atmaksājamās materiālās palīdzības piešķiršanas kārtību, vienlaikus nemainot tam valsts budžetā paredzēto līdzekļu apjomu. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav |
| 2. | Atbildīgā institūcija | Ārlietu ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Padomes 2015. gada 20. aprīļa direktīva (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK. Tās pārņemšanas termiņš ir 2018. gada 1. maijs. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Padomes 2015. gada 20. aprīļa direktīva (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2015/637/ES  3.pants | Noteikumu 9.2. apakšpunkts | Atbilst pilnībā | Neparedz stingrākas prasības |
| Direktīvas 2015/637/ES  14. panta pirmā daļa | Noteikumu 15. punkts | Atbilst pilnībā | Neparedz stingrākas prasības |
| Direktīvas 2015/637/ES  14. panta otrā daļa | Noteikumu 21. un 23. punkts | Atbilst pilnībā | Neparedz stingrākas prasības |
| Direktīvas 2015/637/ES  14. panta trešā daļa | Noteikumu 27. punkts |  |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts publicēts Ārlietu ministrijas mājaslapā. |
| 2. | Sabiedrības līdzdalība projekta izstrādē | Noteikumu projekts pirms izsludināšanas Valsts sekretāru sanāksmē publicēts Ārlietu ministrijas mājaslapā. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Sabiedrība pēc noteikumu projekta pieņemšanas tiks informēta vispārējā kārtībā, noteikumus publicējot oficiālajā izdevumā “Latvijas Vēstnesis”, kā arī pārstāvniecību mājaslapās tiks ievietota nepieciešamā informācija. |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrijas Konsulārais departaments. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros.  Noteikumu projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav |

Iesniedzējs:

Ārlietu ministra E.Rinkēvičs

Vīza:

Ārlietu ministrijas valsts sekretārs A.Pelšs

Dagnija Lāce-Ate, 67016 160

[dagnija.lace-ate@mfa.gov.lv](mailto:dagnija.lace-ate@mfa.gov.lv)

Annija Roga, 67016375

[Annija.roga@mfa.gov.lv](mailto:Annija.roga@mfa.gov.lv)